《再游吴兴有怀岳文机太守翁载道大尹》
明代·张宁

东风荡入层崖里，溪上新添半篙水。蘼芜酝暖绿初齐，杨柳眠寒柔未起。

粉墙红杏启雕甍，逢人误问沤波亭。道场山下苏湾路，斜阳映醉登西陵。

旧游不忘年华改，桃李无情春十载。诗社壶觞不再同，醉翁琴鹤今何在。

桑梓年年发故丘，老怀多病念并州。暮云望断河阳树，旧雨独上元龙楼。

十年往事今如此，此后重来复何似。惟有溪山对客閒，鸟啼花落将幽思。

作者简介：张宁（1426—1496）字靖之，号方洲，一作芳洲，浙江海盐人，明朝中期大臣。景泰五年进士，授礼科给事中。丰采甚著，与岳正齐名，英宗尝称为“我张宁”云。成化中出知汀州，先教后刑，境内利病悉罢行之。后为大臣所忌，弃官归，公卿交荐，不起。能诗画、善书法，著有《方洲集》等。